Siti archiològgichi di Catania

Dâ sò funnazzioni la cità di Catania hà statu distrutta dâ lava pi setti voti ntâ storia, e sutta la cità di oggi, s'attròvanu la cità Bizzantina, la cità Rumana chi la pricedi e chidda Greca, ancora prima.

Ricenti scavi fatti d’intra a lu Casteddu Ursinu, ca n èbbica antica era assai cchiù vicinu ô mari di quantu è oggi, attruvaru strutturi e matiriali grechi antichi, ca hannu statu datati tra la fini di lu VIII e l’inizzi dô VII sèculu a.C., e si poti attribbuìrili a la nàscita di la culonia greca di Catania.
Accussì comu a ssi ritruvamenti, macari ‘n cima a l’acròpuli – unni c’è oggi la chiazza Danti e lu granni munasteru binidittinu di San Nicolò l’Arena – s’attruvaru strutturi e matiriali grechi dô VII sèculu a.C.
C’è di diri, ancora, ca, sempri nta li stissi scavi, supra la cullina di l’acròpuli, s’attruvaru tanti tracci di prisenza di òmini duranti lu pirìudu preistòricu, spiciarmenti a l’etati di lu neulìticu e dô rami.
Trasennu di l' Anfitiatru, â chiazza Stesìcuru, si pò visitari, scinnennu ntô sottasolu, na parti dâ cità rumana, ca, partennu dâ stissa chiazza, si stenni pi tanti strati dâ cità muderna e nta tanti posti dâ cità è pussìbbili scìnniri ntô sottasolu, ca diciunu fu tistimoni di ntrichi amurusi tra sori e frati, postu bonu p'ammucciàrisi li bricanti e trisoru pi l'amanti dî cosi d'arti

Sutta lu solu lâvicu citatinu s'attrova ancora oggi la cità dô cincucentu, chê sò strati, li cresî, li termi, li palazzi e macari li targhi chê noma dê strati, ca la lava dô 1693 vurricò, sarvànnula pi cu è ca la voli attruvari ntô futuru.

Anfitiatru rumanu di Catania
L´anfitiatru rumanu di Catania era unu dê cchiù granniusi tra chiddi canusciuti, secunnu sulu ô Culosseu. Vinni custruitu 'n èbbica rumana (II sèculuo d.C.), accupava urigginariamenti na granni ària dâ cità. Eppi nu pricoci ditiriuramentu, tantu ca a l´èbbica di Teodoricu (454-526) li catanisi ci pigghiaru li petri cascati pi la custruzzioni dê mura dâ citati. Â fini dû XI sèculu lu conti Ruggeru si sirvìu n'àutra vota dê blocchi làvichi di l´anfitiatru pâ custruzzioni dô Domu. Chiddu c'arristava dû munumentu, vinni 'n parti sdirrubbatu pi mpidìricci ê nimici d'arrampicàrisi e tràsiri ntâ cità. Lu tirrimotu dû 1693 fici lu restu. 
Oggi aresta picca dû fabbricatu urigginariu, zoè lu curridoio nfiriuri e na parti dâ volta.
 Li diminzioni di l'Anfitiatru 
L'anfitiatru catanisi è tanticchia cchiù nicu di chiddu rumanu (lu Culusseo) e assai cchiù granni di chiddu di Verona e di Sarausa: la sò circunfirenza esterna è di 309 metri, la circunfirenza di l’arena è di 192 metri e era capaci di cuntèniri quarchi 15 mila pirsuni, e stu nùmmuru s'arradduppia si si penza ca sùpira li mparcaturi 'n lignu c'èranu tanti assai àutri posti pi taliari additta.

 N'Anfitiatru vurricatu 
Ô centru dâ chiazza Stesìcuru, sutta lu liveddu dâ stissa chiazza (a quarchi 10 metri), si vìdunu li resti di l’anfitiatru rumanu di Catania.

Â fini dù sèculu passatu l’Anfitiatru era vurricatu e ntô locu unni ora c'è lu scavu, c'èranu misi grasti e ciuri urnamintali. Pi vuliri dô sinnicu di tannu De Felice, ntô 1904, diriggiuti di l'architettu Filadelfu Fichera, accuminciaru li travagghi pi purtari â luci l'anfitiatru, ca spirderu dui anni dopu: â luci foru purtati li resti di nu pezzu dâ sizzioni sittintriunali e nu pezzu dô curridoiu nternu, ca purtava a la cavea, e na parti di l’arena, unni cummatèvanu li gladiaturi. Foru svurricati e purtati â luci î sedili dâ cavea, lu muro dû pòdiu, câ facci sterna rivistuta di lastri di màrmuru, lu curridoiu vicinu ô pòdiu (di unni si traseva pû curridoiu supiriuri, attraversu na  gratinata, e nta l'arena, di nu metru cchiù vascia). Tuttu lu restu è ammucciatu sutta li strati e custruzzioni di l'èbbichi dû dopu.

 Com'era fattu 
Vinni custruitu arredi a na cullina, unni cu na serî di archi vineva mpiduta la franatura dô tirrenu. Appressu a st'archi, un curridoiu, ca sipara la cavea dâ cullina, furmatu di volti cunnessi tra d'iddi tinuti di granni archi, furma l'òrdini nfiriuri; sùpira a chistu sù appuggiati li gradinati e àutri curridoi a volta di l'òrdini supiriuri. L'archi sunu fatti cu madduni e li capitelli di petra làvica, mentri ca li mura sunu 'n opus incertum, arrivistitu di conci di petra làvica. Li sedili èranu 'n petra carcària. Li màrmuri arrivistèvanu lu pòdiu e adurnàvanu la tribbuna dû cònsuli.
Nu vìculu strittu girava ntornu â custruzzioni pâ circulazzioni dû pubbricu e ppi dari luci ê curridoi sterni di l'òrdini nfiriuri. Li pizzudda di capitelli ionichi arritruvati fìciru pinzari ca asisteva nu culunnatu ntô nternu. Tra li frammenti dicurativi attruvati è ntirissanti lu  Pinax (avanzu di fijura aquestri ncurniciata cu na mudanatura fina-fina).

 Tiatru rumanu di Catania 
Lu Tiatru Rumanu di Catania (chiamatu macari, sbagiannu,  Tiatru Grecu) fu custruitu ntê primi sèculi di lu mperu rumanu  ntô virsanti miridiunali di na cullina,  unni apprima d’iddu  c’era n’antica acròpuli. Nta diversi zoni dû munumentu foru pirò attruvati àutri resti architittònichi  ca risàlunu a almenu dui piriudi prima dû tiatru rumanu ;  ppi chissu, si penza ca prubbabirmenti lu tiatru rumanu vinni custruitu sùpira nu tiatru grecu d’etati clàssica  e a n’àutru  cchiù di prima, di l’èbbica ellinìstica.

Lu maistusu fabbricatu è misu ntô centru stòricu dâ citati, ammiscatu e quasi ammucciatu di li fabbricati dû setticentu e ottucentu; si pò visitari sulu nu pezzu  e  ppi jìrici cci si trasi dâ via Vittoriu Manueli.

La custruzzioni, fatta tutta ‘n  petra làvica,  havi nu diàmitru  di quarchi  104 metri e ci trasèvanu  nun cchiù picca di  7.000 spittaturi.  La cavea, unni ci jèva  lu pùbbricu,  è fatta  na  parti di blocchi di petra  carcària  e na parti  cu cimentu,  e è spartuta nta 9 cunei.
Pi li pirsunaggi llustri, c’eranu arrisirvati posti ntê fila nfiriuri dâ cavea, dicurati e ricuperti cu lastri di màrmura. 
Lu postu ppi l’urchestra, avìa un diàmitru di 24 metri e era chî pavimenti di màrmuru. 

 Li scavi e li ritruvamenti 
Li  primi scavi archiològgichi foru fatti ntô  XVIII sèc., pi vuliri  dû prìncipi di Biscari, unni foru attruvati, tra l’àutri cosi, scrizzioni, dicurazzioni di màrmuru e  pizzuda di  stàtuli  (ca foru misi ntô  Museu cìvicu).
Àutri scavi foru fatti dô 1980 nzinu ô 2000 e nta ss’uccasioni  s’attruvaru parti dâ cità di prima dû tirrimotu  dô 1693: casi, strati lastricati, curtigghi ca avìanu stati fabbricati sùpira lu tiatru.

 Odeon 
Attàgghiu ô Tiatru rumanu, ô ciancu ovist, s’attrova l’Odeon, na nica custruzzioni fatta tra lu I e lu II sèc. d.C. ; chistu è urientatu ntô stissu modu di comu è misu lu Tiatru granni, e zoè ammeri chidda ca è oggi la via Vittoriu Manueli, pirò pusizziunatu cchìu nta l'àutu, sùpira la cullina di “Muntivèrgini”, unni a l’èbbica c’era l’acròpuli di Catania. La custruzzione "a menzu cìrculu" (emiciclus), vinni fatta quasi tutta câ petra làvica, mentri lu postu pi l’urchestra, era tuttu cû pavimentu di màrmuru.  Ortri ô màrmuru foru usati, comu pô tiatru, macari madduni, ca, misi nzemi â petra làvica, ci dàvanu a lu fabbricatu l’effettu crumàticu carattirìsticu dê munumenti catanisi.

Ntâ custruzzioni, ca ‘n latinu pigghiava lu nomu di “teatrum tectum”  ci capèvanu 1500 pirsuni e ci si facèvanu spittàculi di danzi, mùsica e di uratòria.

La prisenza ntô stissu locu dû Tiatru nzemi  a l’Odeon, s’attrova macari nta àutri cità grechi e rumani e la diffirenza ca c’è tra li dui fabbricati e ca l’Odeon era cummigghiatu, mentri ca lu Tiatru era a l’apertu.

 Termi Achilliani 
Li Termi Achilliani di Catania s’attròvanu ntô suttasolu dâ chiazza ô Domu e ci si trasi di na scalidda, misa a manu ritta dâ facciata dâ Cattitrali di Sant’Ajta. 
Lu nomu di Termi Achilliani ("AI THERMAI AI AKILLIANAI" nta l’epìgrafi c'attruvaru e ca ora è  misa pi mustra ô pùbbricu ntô museu cìvicu dô Casteddu Ursinu di Catania) veni di na stàtula di Achilli ca a l’èbbica era prisenti ntê termi.

La mpurtanza di sti termi è ca sarva ancora sani li granni strutturi dê diversi ambienti e tra chissi na granni càmmira di 12 metri pi 13, cô tettu a volta tinutu di quattru pilastri;
sta càmmira è cumunicanti ntô latu ovist cu àutri tri stanzi rittanculari cchiù nichi, e chisti sunu cullicati ancora cu nn'àutri dui .  Sti càmmiri, partennu di sutta â Cattitrali di Sant’Ajta, camìnanu ntô suttasolu nzinu â funtana dô liafanti.

A l’èbbica li pavimenti èranu di màrmuru e ntê pareti c’eranu mmàggini di picciutteddi màsculi e fìmmini, armali e gràppuli di racina, fatti tutti cu stucchi e affrischi,  ca oggi, purtroppo, lu tempu bi bona parti scancillau.
Arcuni studiusi dìciunu ca stu granni fabbricatu, custruitu vicinu ô mari e ca nta l'etati rumana era unu dê cchiù mpurtanti bagni pùbbrici di Catania, vinni fattu tra lu I e lu II sèculu d.C. e funzionàva ancora ntô 434 d.C., quannu ci vinni misa na scritta ‘n grecu ca nn’attistava la ristrutturazioni. 
L’acqua nicissària pi li termi, era data di l’ Amenanu, ca scurri sutta â chiazza ô Domu e va a finiri ancora aoggi na parti intra li  termi e n’àutra parti ntâ “funtana di l’acqua a linzolu”; st’acqua intra li vaschi , vinìa quadiata cu granni stufi a ligna misi sutta lu pavimentu.

Si penza ca li termi vìnniru cummigghiati dâ culata làvica dû 1169; appoi, pi vuliri dû prìncipi Gnazziu Bìscari, ca era n’appassiunatu di archiologgìa, ariturnaru â luci dopu lu trimotu dô 1693.

Foru rumanu

Catigurìa:Catania
Catigurìa:Storia
Catigurìa:Archioluggìa